b'\n_START_ARTICLE_\nJuno\n_START_PARAGRAPH_\nJuno (Iuno) on roomalaisessa mytologiassa taivaan ja avioliiton jumalatar, Saturnuksen ja Rhean tyt\xc3\xa4r ja ylijumala Juppiterin puoliso. Kes\xc3\xa4kuu, roomalaisten Junonius, on nimetty h\xc3\xa4nen mukaansa, ja sit\xc3\xa4 pidettiin suotuisimpana ajankohtana avioliiton solmimiseen. _NEWLINE_Juno oli alun perin etruskien jumalatar, jota palvottiin erityisesti Vejiss\xc3\xa4. Roomassa Juno oli alkujaan geniusta vastannut naisten suojelushenki. My\xc3\xb6hemmin Junosta kehittyi avioel\xc3\xa4m\xc3\xa4n, \xc3\xa4itiyden ja synnytyksen suojelija, jonka kunniaksi vaimot viettiv\xc3\xa4t Matronalia-juhlaa 1.\xc2\xa0maaliskuuta.  Junolla oli useita suojeluteht\xc3\xa4vi\xc3\xa4 ja m\xc3\xa4\xc3\xa4ritteit\xc3\xa4, ja niille oli yleens\xc3\xa4 omat temppelins\xc3\xa4. Juno Lucinan eli synnytyksen jumalattaren temppeli oli Esquilinus-kukkulalla. Juno Monetan temppeliss\xc3\xa4 Rooman Arxissa ly\xc3\xb6tiin antiikin Rooman kolikot. Monetasta on my\xc3\xb6hemmin johdettu joissakin kieliss\xc3\xa4 rahaa tai maksuv\xc3\xa4linett\xc3\xa4 tarkoittava sana. Juno Reginana jumalatar suojeli lis\xc3\xa4ksi koko Rooman valtakuntaa. Junon vastine Kreikkalaisessa mytologiassa on Hera.  _NEWLINE_Minerva syntyi suoraan Juppiterin p\xc3\xa4\xc3\xa4st\xc3\xa4 ilman \xc3\xa4idin apua, aivan kuten Athene Zeuksen p\xc3\xa4\xc3\xa4st\xc3\xa4. Junoa t\xc3\xa4m\xc3\xa4 raivostutti, ja h\xc3\xa4n valitti asiasta kukkien ja kev\xc3\xa4\xc3\xa4n jumalattarelle Floralle. T\xc3\xa4m\xc3\xa4 antoi Junolle taikayritin, josta Juno tuli raskaaksi ja synnytti Marsin, sodan jumalan.'